Krían hefur lengi verið táknræn fyrir byggðina á utanverðu Snæfellsnesi og var hún á skjaldarmerki Neshrepps utan Ennis . Lengi hefur verið kríuvarp í Rifi og á fleiri stöðum á Snæfellsnesi . Kríuvarpið í Rifi var undir miklum ágangi fólks og vargs áður en hugað var að því að verja varpið . Sæmundur Kristjánsson í Rifi er með kríuvarpið við gluggann hjá sér og fylgist vel með því . „ Ég sé þetta oft á dag , bæði hjólandi og gangandi . Það er talsvert minna af fugli nú en þegar mest var . Núna er heilmikið af fugli búinn að verpa , en maður sér kríuna ekki með mikið æti , “ segir Sæmundur . Hann segir þróunina hafa verið á þessa lund í þó nokkurn tíma . „ Varpið lítur ekki öðruvísi út en undanfarin ár . Það er heilmikið af geldfugli á svæðinu sem hefur ekki æti . Þetta hefur verið svona meira og minna í sex ár og fer að segja til sín á fjölda fugla . Það er dapurlegt að upplifa þetta , “ segir Sæmundur . Annað varp , hjá mófugli , spörfugli og sjófugli , er í fínu standi á svæðinu samkvæmt Sæmundi . „ Það er talsvert meira af spörfugli við ströndina og hefur orðið meira ár frá ári . Skordýralífið hefur verið í vexti með hlýnandi veðurfari og auknum gróðri vegna minni sauðfjárbeitar , “ segir Sæmundur og bætir við : „ Það er búið að vinna mikið á minkinum undanfarin ár og það hefur skilað stórkostlegum árangri hjá öndum , spörfugli og mófugli . Nú er að vísu búið að slaka á átakinu og ég verð var við mink en það er sama því ég sé stóran mun á fuglalífinu og hvað fuglinn er spakari . “